**Referat**

## Emne: BestyrelsesmødeDato og tid: 1. december 2022 kl. 14.00-16.00**Sted**: IBOS, Rymarksvej 1, 2900 Hellerup, lokale M1.

## Deltagere:

Orientering om nyt bestyrelsesmedlem Claus Bjørn Billehøj, Partner hos Mobilize-Strategy Consulting, tidl. All Ears og Den Sociale Kapitalfond

Ask Abildgaard, DBS, bestyrelsesformand
Elsebeth Mortensen, psykolog IBOS
Erik Vinding, Borgerrepræsentationen København
Jes Diemer, lærer IBOS

Kristine Henriksen, KKR
Marie Fasmer, centerchef, IBOS

Nick Elhøj, interessegruppen for erhverv
Nils Bo Hermansen, LFBS

Silas Balder Erichsen, administrationschef IBOS

## Afbud:

Claus Bjørn Billehøj, Partner hos Mobilize Strategy Consulting

Louise Bøttcher, DPU/Aarhus Universitet

Pia Boisen, Region Hovedstaden

Klaus Poulsen, KL

## Deltagelse ved punkt 2 og 3:

Kenneth Hartmann, Rådgivningschef, IBOS

Kenn Warming, specialkonsulent og dokumentationsmedarbejder, IBOS

## Punkt 1. Eventuelle rettelser til referatet

 Referatet af mødet d. 13. sept. 2022 er godkendt

## **Punkt 2. VISO KaS-kontrakten** v. Kenneth Hartmann

Kontrakten, der er landsdækkende, er nu underskrevet og løber i perioden 2023 – 2024 år.

Konkrete ydelser

*Telefonisk rådgivning* til borgere, pårørende og fagpersoner med en ramme på 1 mio. kr.

*Specialrådgivning og Udredning* med en ramme på 16,35 mio. kr. der dækker over 10 forskellige ydelser. Der er fri henvendelsesret i forhold til specialrådgivning, men udredning kræver, at den kommunale myndighed involveres. Kommunen er dog ikke forpligtet af udredningen.

Udredning kan ikke igangsættes uden en forudgående specialrådgivning som altid vil tage afsæt i en helhedsorienteret tilgang.

Rådgivning kan fx handle om overgange, fx fra ung til voksen eller fra svagsynet til blind; komplikationsproblematikker som hjerneskade, m.v.

Udredninger kan være i forhold til IKT, fx skærme, forstørrelse; O&M -Orientering & Mobilitet; ADL – Almindelig Daglig Livsførelse; Neuropsykologisk, osv.

*Kursusvirksomhed* med en ramme på 4 mio.kr. og et kursuskatalog på 92 forskellige kurser.

Fx kurser i Neuropsykologi, psykologi, optometri, studievejledning, IKT (47 ud af de 92 kurser). Kurserne har forskellige målgrupper, både personer med nedsat syn, pårørende og fagpersoner. Mange kurser udbydes online og med tutorials via Moodle, andre holdes lokalt. Borgere, plejehjem, synsprofessionelle, m.fl. kan rette henvendelse om kurser ud over kursuskataloget. Kurser på VISO-rammen skal være med åben deltagelse.

*Vidensarbejde* med en ramme på 6,5 mio.kr. Herunder hører udviklingen af den PD-uddannelse, IBOS udbyder sammen med UC-syd samt udvikling af nye metoder, dataindsamling, netværk, konferencer, projekter, etc.

Der var spørgsmål til beskæftigelsestiltag og status for erhvervsuddannelser på IBOS. Det blev besluttet at udsætte emnet til et kommende bestyrelsesmøde.

## Punkt 3. Interessentanalyse v. Kenn Warming

Dec. 2021 fortalte Kenn om IBOS’ interviewundersøgelse, baseret på 12 interview, som giver viden i dybden.

Denne analyse baserer sig på en spørgeskemaundersøgelse udsendt til alle ansatte på landets Kommunikationscentre. 102 ud af 199 har svaret. Dermed tilbyder denne undersøgelse viden i bredden. De indkomne besvarelser varierer noget fra de mindre til de større kommunikationscentre.

Her gengives hovedpointerne fra kortlægningen af forventninger til og opfattelser af IBOS som landsdækkende videnscenter. De er som følger:

• En stor majoritet af de adspurgte synskonsulenter vurderer, at deres arbejde vil blive styrket af nye/yderligere tilbud fra IBOS. Især bedre adgang til netværk og sparring med synsprofessionelle samt relevante kurser.

• Halvdelen ønsker at deltage i flere kurser, hvis de afholdes i Jylland eller på Fyn, (hvilket stort svarer til andelen af besvarelser fra Jylland og Fyn), og mere end trefjerdedele er positivt stemt over for onlinekurser.

• Halvdelen mener, at de på deres arbejdsplads har lige så god viden, som den viden IBOS kan tilbyde. Samtidig angiver stort set alle, at IBOS har noget at bidrage med, som de ikke selv har.

• To ud af tre kontakter IBOS, når de søger viden eller skal finde en løsning på et problem.

• Kontakten til IBOS foregår for langt de flestes vedkommende ved at søge på IBOS’ hjemmeside, eller ved at kontakte en IBOS-medarbejder, de kender i forvejen.

• Fire ud af fem vil gerne kontaktes, når en borger fra deres nærområde bliver udredt på IBOS. Knap en tredjedel oplever, at de ikke bliver orienteret ifm. udredningerne på IBOS.

• Størstedelen ønsker at modtage nyheder fra IBOS via nyhedsbreve.

## **Punkt 4**. **Økonomi**. Orientering om Budget 2023 v. Silas Balder Erichsen

I takt med at det er lykkedes at få mere aktivitet i huset, ikke mindst på vores botilbud er tendensen med nedadgående omsætning vendt. Således ser det ud til, at vi i år lander et regnskab på ca. 73,5 mio. kr. og vi budgetlægger i forlængelse heraf med en samlet omsætning i 2023 på 75. mio. kr.

## **Punkt 5. Udviklingsplan for IBOS** v. Marie Fasmer

Udviklingsplanen for 2022 omhandlede styrkelse af arbejdsfællesskaber, herunder ny ledelses- og beslutningsstruktur samt at lande en ny styringsaftale med Københavns Kommune.

Styringsaftalen er meget tæt på at kunne sendes videre i ledelsesstrengen i BCH med henblik på direktionsgodkendelse. Den ny ledelses- og beslutningsstruktur er implementeret. Ledergruppen på IBOS består nu af 5 ledere, 3 chefer og en centerchef og udgør et kompetent og motiveret hold, der er optaget af at (videre)udvikle IBOS til et samlingspunkt for synsfaglig viden og praksis gennem kvalitet i vores opgaveløsning, høj faglighed og et vedvarende fokus på vores omverdens behov.

IBOS har gennem en årrække stået i en situation, hvor vilkårene har været uafklarede. Gennem arbejdet med styringsaftalen, med den nye VISO KaS kontrakt på plads og gennem dialog med bestyrelsen, kender vi nu vores omverdens forventninger til os.

De udviklingsspor, der er udvalgt for 2023, taler naturligvis ind i denne rammesætning. En udviklingsplan sætter ikke alt andet på pause, men det skærper organisationens fokus på prioriterede udviklingsspor. Det er ikke alt, der kan nås inden for en etårig plan, og der vil givet være en del af det, der sættes i gang, der også arbejder ind i 2024, 2025 og frem – det kan også være, at et eller flere af udviklingssporene fortsætter ind i planen for 2024. Derudover er de udvalgte spor nogen, der er væsentlige at arbejde med på tværs af organisationen.

På baggrund af IBOS’ fælles udviklingsplan arbejdes samtidig med udviklingsplaner for de to driftsafdelinger. Det vil i udgangspunktet være på det driftsnære niveau, at de overordnede målsætninger konkretiseret i praksis.

Præsentationen af den endelige plan vil ske på det første bestyrelsesmøde i det nye år, men udviklingssporene er udvalgt og de er:

Rehabiliteringsforståelse

IBOS er en rehabiliteringsinstitution, men med den nye hvidbog for rehabilitering, Borgercenter Handicaps fokus på at gøre rehabilitering til en fælles faglig referenceramme, samt Socialstyrelsens og KL’s fokus på recovery-orienteret rehabilitering er der god grund til at revitalisere organisationens forståelse af begrebet, så vi sikrer, at vi er on point med vores begrebsforståelse og får opdateret vores praksis de steder, der er behov.

Målgrupper

Med en ambition om at være et samlingspunkt for synsfaglig viden, skal vi skærpe os i forhold til de målgrupper, vi ikke selv har i huset. Det ligger også i det opdrag, vi har fra VISO, om at kunne understøtte den synsfaglige praksis, der udspiller i kommunerne landet over. Helt aktuelt ser vi et behov for fokus på viden om og indsatser til ældre, til pårørende og MDVI-borgere (MDVI= multi disabled with visual impairment)

Dokumentation og formidling

IBOS huser mange meget dygtige og meget specialiserede medarbejdere. Det er de blandt andet blevet i kraft af at have haft mange borgere i hænderne gennem mange år. Vi er stolte af vores medarbejdere. Vi anerkender dog at formidling af faglighed til andre professionelle er en anden opgave end borgernær praksis. Der er derfor behov for kompetenceudvikling i forhold til denne faglighed.

Dokumentation er afgørende at have fokus på, da det er med til at sikre, at vi arbejder struktureret og vidensbaseret i forhold til de forskellige opdrag, vi skal imødekomme.

## Punkt 6. Styringsaftale med KK v. Marie Fasmer

Styringsaftalen er langt. Mange sten er vendt undervejs i processen, og opdraget fra Socialforvaltningens direktion har været, at vi skulle finde løsninger. Til tider har det været nemmest at få øje på udfordringer, men vi er nu meget tæt på, at aftalen kan sendes mod direktionsgodkendelse. Forventeligt vil der være et tilbageløb fra direktionen, inden en endelig godkendelse foreligger, men vi er på vej.

## Punkt 7. Eventuelt

Næste års møder er indkaldt via Outlook:

9. marts 2023 kl. 14 -16

29. august 2023 kl. 14 - 16

5. december 2023 kl. 14 -16